המיונים לגל''צ כוללים שלושה שלבים, שמטרתם לבחון את התאמתכם לשירות בתפקידים השונים. שלב הראשון כולל מבחני כתיבה ומבחני ידע כללי עם שאלות פתוחות ו"אמריקאיות" (שאלות רב-ברירה) כשחלקם בנושאי מוזיקה, תיאטרון, ספרות, תרבות, עולם הבידור וכדומה. השלב הראשון משותף לגלי צה''ל ולדובר צה''ל, ולאחריו יוחלט לאיזו מהיחידות תמשיכו להתמיין. השלב השני והשלישי של המיונים כוללים בין היתר מבחני קול, ראיונות אישיים, סימולציות שונות (כמו למשל "מסיבת עיתונאים") ועוד. כלל המבחנים נועדו לבדוק את התאמתכם לעולם העיתונות – עד כמה רחב ומגוון הידע הכללי שלכם, עד כמה אתם בקיאים באקטואליה ובתרבות הפופ, מהי רמת העברית שלכם ואיך אתם מתבטאים בעל פה ובכתב, עד כמה אתם אינטליגנטיים, אם אתם מסוגלים לאלתר ולהתנהל בתנאי לחץ וכו'.